23.11.2022
EL
Επίσημη Εφημερίδα της Ευρωπαϊκής Ένωσης
L 303/19
ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/2291 ΤΗΣ ΕΠΙΤΡΟΠΗΣ της 8ης Σεπτεμβρίου 2022 για την τροποποίηση του παραρτήματος I του κανονισμού (ΕΕ) 2019/1021 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους όσον αφορά το εξαχλωροβενζόλιο (Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) 2019/1021 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τους έμμονους οργανικούς ρύπους (1), και ιδίως το άρθρο 15 παράγραφος 1, Εκτιμώντας τα ακόλουθα: (1)
Ο κανονισμός (ΕΕ) 2019/1021 υλοποιεί τις δεσμεύσεις που έχει αναλάβει η Ένωση στο πλαίσιο της σύμβασης της Στοκχόλμης για τους έμμονους οργανικούς ρύπους (2) και στο πλαίσιο του πρωτοκόλλου της σύμβασης του 1979 για τη διασυνοριακή ατμοσφαιρική ρύπανση μεγάλης απόστασης που οφείλεται στους έμμονους οργανικούς ρύπους (3).
(2)
Σύμφωνα με το άρθρο 3 παράγραφος 1 του κανονισμού (ΕΕ) 2019/1021, απαγορεύεται η παρασκευή, η διάθεση στην αγορά και η χρήση ουσιών του παραρτήματος I του εν λόγω κανονισμού, ανεξαρτήτως του αν βρίσκονται σε αυτούσια μορφή ή σε μείγματα ή σε αντικείμενα, με την επιφύλαξη του άρθρου 4 του εν λόγω κανονισμού.
(3)
Το εξαχλωροβενζόλιο έχει καταχωριστεί στο παράρτημα I του κανονισμού (ΕΕ) 2019/1021 για τους έμμονους οργανικούς ρύπους χωρίς οριακή τιμή ακούσιας ιχνοποσότητας ρύπων (UTC).
(4)
Το άρθρο 15 παράγραφος 1 του κανονισμού (ΕΕ) 2019/1021 εξουσιοδοτεί την Επιτροπή να εκδίδει κατ’ εξουσιοδότηση πράξεις για την τροποποίηση των υφιστάμενων καταχωρίσεων του παραρτήματος I, με σκοπό την προσαρμογή τους στην επιστημονική και τεχνική πρόοδο.
(5)
Η Επιτροπή προσδιόρισε την παρουσία εξαχλωροβενζολίου ως πρόσμειξης σε ορισμένες ουσίες, μείγματα και αντικείμενα, μεταξύ άλλων σε φυτοφάρμακα, χλωριωμένους διαλύτες, μελάνια, επιστρώσεις, βαφές και τόνερ, εφαρμογές σε ξύλο, στην κλωστοϋφαντουργία και σε πλαστικές ύλες.
(6)
Προκειμένου να αποσαφηνιστεί η νομική κατάσταση και να διευκολυνθεί η επιβολή της νομοθεσίας όσον αφορά τη χρήση ουσιών, μειγμάτων ή αντικειμένων που περιέχουν εξαχλωροβενζόλιο ως ακούσια ιχνοποσότητα ρύπων, θα πρέπει να καθοριστεί όριο UTC 10 mg/kg (0,001 % κατά βάρος) για το εξαχλωροβενζόλιο.
(7)
Συνεπώς, ο κανονισμός (ΕΕ) 2019/1021 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1 Το παράρτημα I του κανονισμού (ΕΕ) 2019/1021 τροποποιείται σύμφωνα με το παράρτημα του παρόντος κανονισμού.
Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
(1) ΕΕ L 169 της 25.6.2019, σ. 45.
(2) ΕΕ L 209 της 31.7.2006, σ. 3.
(3) ΕΕ L 81 της 19.3.2004, σ.
37.